Jong man van Centurion verdwyn spoorloos[OPVOLG] Arne Pretorius is Woensdagmiddag gevind. Lees die opvolgberig hier. Arne Pretorius. Foto: Facebook ŉ Jong man van Centurion se familie is rasend van bekommernis nadat hy Sondagmiddag op pad terug na sy huis spoorloos verdwyn het. Arne Pretorius (26) is die laaste keer gesien toe hy omstreeks 17:00 Sondag by sy ouers se huis in Centurion weg is. Hy sou van daar teruggegaan het na sy broer se huis waar hy woon, ook in Centurion, maar het nooit daar aangekom nie. Arne se broer, Reinhardt, het aan Maroela Media gesê Arne het hom Sondagaand net na 19:00 ŉ SMS gestuur om hom in te lig dat hy by hul ouers gaan oornag. “Hy het in die SMS gesê hy is jammer hy laat weet so laat, maar hy het besluit om sommer by ons ouers se huis oor te slaap en hy sal my die volgende dag sien. Ek was dus nie bekommerd nie, want ek het aanvaar hy slaap net daar oor,” het Reinhardt gesê. Volgens Reinhardt het hulle later vasgestel Arne het omstreeks 17:25 al die geld in sy bankrekening by ŉ kitsbank by Eldo Village Mall in Saxby-weg onttrek. Sy motor is ook op die beeldmateriaal van ŉ veiligheidskamera by ŉ nabygeleë vulstasie opgemerk. Nadat Arne Maandag by die polisie as vermis aangemeld is en ŉ volskaalse soektog na hom van stapel gestuur is, is een van sy selfone se sein in die Kroonstad-omgewing waargeneem. Sy voertuig het egter nie ŉ opsporingstelsel in nie en kon nog nie gevind word nie. “Ek ken niemand in die Kroonstad-omgewing nie en ek is nie bewus daarvan dat Arne enigiemand daar ken nie, so in dié stadium het ons nog geen verduideliking hoekom sy selfoon daar opgetel is nie,” het Reinhardt gesê. Hy het gesê daar is talle moontlike redes vir Arne se verdwyning, maar dat die familie nog geen duidelikheid het wat met Arne kon gebeur het nie. Arne het sy selfoon, sy skootrekenaar en sy beursie by hom gehad toe hy verdwyn het, maar al sy ander besittings is steeds by die huis. “Daar is maar ŉ klomp goed wat deur ŉ mens se kop hardloop. Is sy voertuig dalk gekaap en is hy gedwing om daardie geld by die kitsbank te trek? Is sy selfoon dalk gesteel en dit is hoekom die sein in die Kroonstad-omgewing waargeneem is? Ons het geen idee wat met hom gebeur het nie,” sê Reinhardt. Arne Pretorius. Foto: Facebook Hy het gesê dit is heeltemal buite karakter vir Arne om uit vrye wil te verdwyn en die familie is nie bewus van enige voorvalle of gebeure wat daartoe kon aanleiding gee dat Arne iets so drasties sou doen nie. Reinhardt het gesê daar is egter wel aspekte van die saak wat vir hom vreemd is. “Arne het homself Sondagoggend van sy werk se WhatsApp-groep verwyder en Sondagmiddag homself heeltemal van WhatsApp af verwyder. Hy is glad nie op sosiale media nie, so dit maak dit nog moeiliker om te probeer uitpluis wat kon gebeur het,” sê hy. Die familie het al verskeie hospitale gekontak om na Arne te soek en het Pink Ladies en die South African Support Initiative genader om te help in hul soektog. “My ouers is natuurlik in ŉ toestand, want ons weet net nie wat om van die saak te maak nie.” Arne is 1,8 m lank, mollig gebou met blou oë en bruin hare. Hy dra ŉ swartraambril en het ŉ paar jeans, groen hemp, Springboktrui en swart skoene aangehad toe hy verdwyn het. Sy motor is ŉ ligblou Ford Ka met die nommerplaat FN 21 WC GP. Enigiemand met meer inligting oor waar Arne homself bevind, word versoek om ao. Koos van Staden by 012 685 0015 of Pink Ladies by 072 214 7439 of 083 378 4882 te kontak.